**Velkommen**

Når du flytter ind på Lauritz Sørensens Vej, LSV, skal du øve dig i at bo alene. Der er sikkert flere praktiske og sociale opgaver, som du allerede kan klare uden støtte. Og så er der opgaver, som du har brug for støtte til.

Alle mennesker er forskellige og har brug for støtte til forskellige opgaver i deres liv. Her er et par eksempler på, hvad mange unge har brug for støtte til, når de skal lære at bo uden deres forældre:

* Tøjvask
* Transport
* Indkøb
* Økonomi, bank og Nem-ID
* Kontakt til læge, ungecenter, tandlæge m.m.
* Valg af uddannelse
* Arbejde
* Fritidsaktiviteter
* Madlavning
* Oprydning og rengøring
* Strukturer i hverdagen

Når du flytter hjemmefra kan det være nyt og måske udfordrende, selv at skulle bestemme og sørge for alle de praktiske gøremål. Det kan du få støtte til i LSV.

**Samtaler**

Når du flytter ind på LSV, skal du i samarbejde med dine team-pædagoger lave en plan for opstart af dine mål. Dine mål, har du sat i samarbejde med din sagsbehandler og måske dine forældre og/eller tidligere kontaktpersoner. For at kunne arbejde aktivt med dine mål, afvikles kontinuerlige samarbejdsmøder. To gange om året skal du sammen med din kontaktperson og sagsbehandler evaluere dine mål og måske sætte nye. Dine mål arbejdes der aktivt med mens du bor her på LSV.

Når du er flyttet ind på LSV, forpligtiger du dig til at afholde møder og samtaler med din kontaktpædagog. Nogle mennesker kan lide at holde lange møder og er gode til at tale om deres ønsker og behov. Andre holder helst korte møder, hvor kun det mest nødvendige drøftes. Sammen aftaler I hvordan jeres møder skal være, hvor lang tid I skal bruge, og hvor de skal holdes.

**Tilsyn af din lejlighed**

Lejligheden du flytter ind i, tilhører Frederiksberg kommune. Du har ikke en lejekontrakt. Derfor har personalet tilsynspligt i din lejlighed, og mindst en gang om måneden, skal din lejlighed tjekkes om den er i god stand. Det vil sige, om der er fejl eller mangler, der skal udbedret. Personalet skal også tilse, om du holder lejligheden forsvarligt ren. Dette er for at undgå skadedyr og for at sikre, at du får den nødvendige støtte til daglig rengøring.

**24-timesreglen**

Du skal være i kontakt med personalet en gang i døgnet minimum, hvis ikke du har aftalt andet med personalet.

**Pårørende og samfund**

Når du er 18 år, er du juridisk myndig og kan selv bestemme og forvalte dit liv uden indblanding fra dine forældre.

På LSV vil vi gerne samarbejde med dine forældre, pårørende og andre betydningsfulde mennesker i dit liv.

Hvis du ønsker, at vi må tale med dine pårørende og evt. videregive oplysninger til f.eks. din læge eller dit uddannelses sted, skal du underskrive en samtykkeerklæring.

Du kan til en hver tid ophæve en samtykkeerklæring, hvis dit behov ændrer sig.

**Praktisk**

Når du flytter ind, skal du hente en vaskebrik på ejendomskontoret. Forbrug på Solbjerg Haves vaskeri trækkes over din husleje.

Der skal benyttes parkeringstilladelse for at parkere ved Solbjerg Have. Du kan hente P-billetter gratis på ejendomskontoret hverdage mellem kl. 07.30-08.30.

På LSV er det Dansk Kabel TV, der udbyder internet og YouSee der udbyder tv-kanalerne. Se priser på nettet og opret dig i god tid. Dit kontaktteam vil gerne hjælpe dig.

**Husmøder**

Husmøder afholdes den første mandag i måneden kl. 20-21

Formålet med husmøderne er, at vi samles og snakker om de fælles aktiviteter, der er mulighed for at deltage i, når man bor på LSV. Der kan også være vigtige informationer og orientering fra personalet. Der serveres kage til husmøderne. Du kan være med til at bage, hvis du melder dig til.

**Fælles ture**

Personalet kommer løbende med initiativer til forskellige aktiviteter, som du kan melde dig til. Se opslag i 103. Vi har bl.a. haft ”Pandekagekursus”, ”Lap din egen cykel – kursus”, ”Cykeltur i byen” og ”Pokémonjagt”. Du er velkommen til at komme med forslag til andre aktiviteter.

Derudover tilbyder LSV en fællestur om måneden, som primært planlægges på husmøderne i et samarbejde. Disse ture er som udgangspunkt gratis at deltage i, men lommepenge kan være fint at medbringe efter behov.

Det kan også være vanskeligt, at finde på sjove og meningsgivende aktiviteter i fritiden, når du bor alene. Ved at deltage i fællesturene på LSV, har du mulighed for at opleve noget sammen med andre. Det kan være aktiviteter, du kender i forvejen eller helt nye, som du eller andre finder på. Fx er det ofte rart at gå i biografen, spise på restaurant, gå på Netcafé, og lave fysiske aktiviteter sammen med andre.

**Kostordning**

Formålet med kostordningen er:

* Mulighed for at lære at lave mad.
* Få inspiration til nye retter og afprøve disse.
* Lære at lave billig mad.
* Mulighed for fællesskab med andre unge.

Se yderligere vejledning (side 7) og kontrakt for kostordningen på LSV.

**Rygning, alkohol og rusmidler på LSV**

* Jævnfør Rygepolitik for Frederiksberg kommune, så er det forbudt for borgere at ryge ved fælleslejlighederne.
* Det er tilladt for borgerne at ryge i egen lejlighed.
* Det er ikke tilladt at indtage alkohol på fællesarealerne.
* Euforiserende stoffer af enhver art er ikke tilladt på LSV. Vi forholder os til gældende lovgivning.
* Hvis du opleves fuld eller påvirket af euforiserende stoffer på LSVs fællesarealer er det personalets opgave at forholde sig til dette. Hvis din adfærd skønnes at forstyrre anden aktivitet eller er til gene for andre, vil du blive bedt om at forlade fællesarealerne.

*Rygeafvænningskurser kan tilbydes i Frederiksberg kommune.*

*FKRC kan kontaktes for støtte og vejledning, hvis du skulle få tiltagende og vedvarende problemer med alkohol eller rusmidler.*

**Dagens gang her på LSV i fælleslejligheden**

**06.45**: Personalet kan vække dig efter aftale. Som udgangspunkt skal du selv sætte et vækkeur/telefon. Personalet kan efter aftale med dig være opsøgende og støttende i forhold til morgen vækning.

**07.00-09.00**: Der er tilbud om morgenmad i fælleslejligheden. Morgenmaden stilles frem på spisebordet. Alle måltider foregår ved spisebordet.

Morgenmadstilbuddet består typisk af: hjemmebagt brød, smør, syltetøj, havregryn, mælk, kaffe og te. Efter aftale kan vi imødekomme særlige ønsker til morgenmaden.

Morgenmaden i fælleslejligheden er et gratis tilbud.

**09.00-11.00:** I dette tidsrum prioriterer personalet typisk praktiske og administrative opgaver. Derfor vil vi ikke altid være til rådighed for dig. Hvis vi er ude af huset, sætter vi besked på døren og vi har altid telefonen med os. Du kan ringe, hvis du har brug for hjælp, eller ønsker information.

**11.00-12.00:** Medarbejder møder ind og der er ”overlap”. I dette tidsrum vil vi helst ikke forstyrres, medmindre du har lavet en særlig aftale, eller noget vigtigt opstår. Der er ikke muligt at være i fælleslejligheden i dette tidsrum.

**15.00-15.15:** Medarbejder møder ind. Der holdes igen et kort personaleoverlap.

**16.00-17.30:** Der tilbydes eftermiddagskaffe/the. Du kan komme ind i fælleslejligheden og få en kop kaffe eller the. Der er max. 2 kopper pr. person. Her er der mulighed for at mødes og planlægge resten af dagen sammen, lave særlige aftaler, eller blot få en sludder.

Vi tilbyder ikke ”kaffe ud af huset”, men opfordre dig til selv at købe kaffe/te til eget private forbrug. Hvis du ønsker at drikke mere kaffe eller the, er du velkommen til, at tage dit eget med herind.

**17.15:** Vi starter på at lave aftensmad. Du kan efter aftale deltage i madlavning.

**18.30-19.00:** Der serveres aftensmad. Vi spiser kl 18.30 i fælleslejligheden. Tv’et er slukket mellem 18.30-19. De som ikke spiser med, forlader fælleslejligheden. I fælleslejligheden foregår alle måltider ved spisebordet.

Det er muligt at få sat mad til side, efter aftale. Det er selvfølgelig helt Ok at spise inde hos dig selv. Husk i så fald, at medbringe dit eget service. Der tilbydes ikke aftensmad efter kl.19, med mindre der er lavet særlig aftale.

**20.00-21.00:** Vi tilbyder aftenkaffe/te, max 2 kopper pr. person. De er mulighed for spil eller se tv frem til kl. 22.30. Vi tilbyder ikke aftenkaffe/te ”ud af huset”.

**21.00-22.30:** Du er velkommen til at blive herind i fælleslejligheden og tale med andre beboere eller personalet. Du må også spille spil, PlayStation eller se Tv.

**22.30:** Vi siger godnat og lukker ned her i fælleslejligheden.

*Forskellen på hverdag og weekend er, at der først serveres morgenmad fra* ***10.00-11.00****, ligesom at det fredag og lørdag aften er muligt at blive herinde indtil* ***23.30***

*Om lørdagen er det muligt at bage kage. Der opsat en seddel i køkken, hvor du kan skrive dig på, hvis du ønsker at bage om lørdagen.*

*Strukturen er en lille smule anderledes i weekenderne. Vi kan sove længere i weekenderne, og derfor kan vi alle også gå lidt senere i seng. Ligesom weekenderne kan bruges til at se en god film, spille spil m.m.*

Personalet er ansat både som dag, aften og sovende nattevagt. Vi er her i mange timer og har derfor, ligesom dig, brug for at sove om natten. Det betyder, at vi går i seng kl. 22.45 og er igen klar og vågne kl. 06.45 i dagligdagen. Om natten er vi i lejlighed nr. 103. Skulle der opstå særlige akutte situationer, hvor du oplever behov for vores støtte, som **ikke** kan vente til dagen efter, må du naturligvis **ALTID** kontakte os.

Denne skrivelse redigeres jævnligt. Rettelser vil som regel meldes ud på Husmøderne.

**Kostordningen på LSV**

* Deltagelsen i kostordningen koster 1000 kr. om måneden og vil blive fra trukket fra dit rådighedsbeløbet hver måned.
* Ved ferie over 3 dage, udbetales der kostpenge (30 kr. pr. dag). Disse vil blive udbetalt når du kommer hjem igen. Kontakt Martin P for udbetaling.
* Du kan også spise med for 40 kr. pr. måltid. Du melder dig til på tavlen i fælleslejligheden.
* Du kan tilmelde dig og betale for en uge ad gangen.
* Du kan også sætte penge ind på din madkonto, så du altid har mulighed for at spise med, når du har brug for det.
* Tilmeld dig gerne inden kl. 15 den pågældende dag. Efter kl.15 kan tilmelding afvises, såfremt der ikke er indkøbt råvarer nok.
* Det er rigtig vigtig for dem, der laver mad, at vide hvem og hvor mange, der spiser med. Er du ikke hjemme, så send en sms eller ring hertil.
* Kostordningen omfatter et aftensmåltid hver dag. Du har mulighed for at deltage i madlavningen sammen med personalet.
* Kostordningen på LSV er borgernes kostordning. Det er personalet i samarbejde med borgerne, som bestemmer menuen.
* Du har mulighed for at få egne maddage, hvor du kan bestemme menuen, handle, lave mad og naturligvis oprydning. Dette i samarbejde med personalet. Aftal nærmere med din kontaktpædagog.
* Tilberedningen og servering af maden foregår som udgangspunkt i fælleslejligheden.
* Hvis du ønsker at spise i din egen lejlighed, kan dette aftales. Medbring da egen tallerken.
* Det er muligt at få mad stillet til side, hvis du laver en aftale med personalet.
* Der gemmes ikke mad uden forudgående aftale. Rester kan deles mellem de, som har spist med.
* Gæster kan undtagelsesvis spise med for 40 kr., hvis de er meldt til i god tid. Tal med personalet om dette.
* Al til og framelding sker på tavlen i fælleslejligheden.
* **Vi starter madlavning kl. ca. 17.15 og vi spiser 18.30.**

**Tjekliste**

Ved indflytning på LSV i lejlighed nr.: \_\_\_\_\_

**Udlevering af dokumenter:**

* Velkomstpjece \_\_\_\_\_
* Samtykkeerklæring for videregivelse af

 oplysninger til andre instanser, samt pårørende \_\_\_\_\_

* Udfyldelse af stamkort \_\_\_\_\_

**Gennemgang af:**

* Velkommen til LSV \_\_\_\_\_
* Misbrugspolitik \_\_\_\_\_
* Dagens gang \_\_\_\_\_
* Kostordning \_\_\_\_\_

**Udlevering af:**

* Nøgler \_\_\_\_\_
* Vaskebrik \_\_\_\_\_
* Røgalarm \_\_\_\_\_
* Parkeringsbilletter \_\_\_\_\_